## Zakon o izmjenama i dopunama Zakona o elektroničkoj trgovini

### NN 67/2008 (9.6.2008.), Zakon o izmjenama i dopunama Zakona o elektroničkoj trgovini

# HRVATSKI SABOR

**2228**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ELEKTRONIČKOJ TRGOVINI

Proglašavam Zakon o izmjenama i dopunama Zakona o elektroničkoj trgovini, kojega
je Hrvatski sabor donio na sjednici 30. svibnja 2008. godine.

Klasa: 011-01/08-01/62
Urbroj: 71-05-03/1-08-2
Zagreb, 4. lipnja 2008.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O ELEKTRONIČKOJ TRGOVINI

Članak 1.

U Zakonu o elektroničkoj trgovini (»Narodne novine«, br. 173/03.) u članku 4.
stavku 2. podstavku 2. iza riječi: "novca« dodaju se riječi: »ako je to kao
iznimka propisano«.
Podstavak 3. i 4. mijenjaju se i glase:
»– formalnu valjanost u vezi s oblikom ugovora kojima se stvaraju ili prenose
prava vezana uz nekretnine, kad takvi ugovori podliježu obveznim formalnim
zahtjevima prema posebnim propisima,
– ugovori o osiguranju koji osiguravaju pokriće u dvjema ili više država članica
u kojima je najmanje jedno osiguranje obvezno s obzirom na osnivanja i slobode
obavljanja poslova osiguranja, uporabe prava i vrijednosti ugovora o
osiguranju,«.
Iza podstavka 8. dodaje se podstavak 9. koji glasi:
»– oglašavanje investicijskih fondova.«

Članak 2.

U članku 5. stavak 3. mijenja se i glasi:
»(3) Djelatnost pravnog subjekta koji obavlja usluge informacijskog društva
prilikom upisa u nadležni registar navodi se kao: usluge informacijskog
društva.«

Članak 3.

Iza članka 5. dodaje se naslov i članak 5.a koji glase:

»SLOBODA PRUŽANJA USLUGA INFORMACIJSKOG DRUŠTVA – DAVATELJI USLUGA SA SJEDIŠTEM
U EUROPSKOJ UNIJI

Članak 5.a.

(1) Sud ili tijelo državne uprave nadležno za provedbu elektroničkog poslovanja
(u daljnjem tekstu: nadležno tijelo) može razmjerno cilju koji se želi postići
poduzeti mjere ograničavanja slobode pružanja usluga informacijskog društva
davateljima usluga sa sjedištem u zemljama članicama Europske unije, koji nanose
ili prijete nanošenjem štete, a na zahtjev ovlaštene osobe čija su prava
povrijeđena, radi:
– prevencije, istraživanja, otkrivanja i progona počinitelja kaznenih djela,
uključujući zaštitu maloljetnika i borbu protiv svih oblika poticanja na mržnju
zbog rase, spola, vjere ili nacionalnosti i kršenja ljudskog dostojanstva
pojedinih osoba,
– zaštite javnog zdravlja,
– javne sigurnosti, uključujući obranu i nacionalnu sigurnost,
– zaštite potrošača, uključujući i ulagače.
(2) Nadležno tijelo dužno je o svojoj namjeri poduzimanja mjera ograničavanja
slobode prometa usluga informacijskog društva davatelja usluga sa sjedištem u
zemlji članici Europske unije, prije poduzimanja takvih mjera, obavijestiti
nadležno tijelo druge države i Europsku komisiju te također dostaviti i
podnijeti zahtjev za poduzimanje mjera protiv tog davatelja usluga.
(3) Ako nadležno tijelo zemlje članice Europske unije ne udovolji zahtjevu iz
stavka 2. ovoga članka ili ne poduzme mjere u roku od 15 dana od dana podnošenja
zahtjeva, nadležno tijelo može poduzeti mjere uz prethodnu obavijest nadležnom
tijelu zemlje članice Europske unije i Europskoj komisiji.
(4) Iznimno, nadležno tijelo može poduzeti mjere ograničavanja slobode prometa
usluga informacijskog društva davatelja usluga sa sjedištem u zemlji članici
Europske unije bez prethodnog obavještavanja nadležnog tijela zemlje članice
Europske unije u kojoj davatelj usluga ima sjedište, ako postoji osnovana
opasnost od nastanka štete zbog odgode poduzimanja mjera.
(5) U slučaju iz stavka 4. ovoga članka nadležno tijelo je dužno, bez odgode, uz
obrazloženje, o poduzetim mjerama obavijestiti nadležno tijelo zemlje članice
Europske unije u kojoj je sjedište davatelja usluga informacijskog društva i
Europsku komisiju.
(6) Stavci 2., 3., 4. i 5. ovoga članka ne primjenjuju se na sudove i sudske
odluke.
(7) Mjere kojima se ograničava pružanje usluga informacijskog društva potrebno
je ukinuti ili opozvati odmah nakon prestanka postojanja razloga radi kojih su
određene, a na zahtjev ovlaštene osobe čija su prava povrijeđena odnosno
Europske komisije.«

Članak 4.

Naslov iznad članka 8. mijenja se i glasi: »NEŽELJENE ELEKTRONIČKE KOMUNIKACIJE
(NETRAŽENA KOMERCIJALNA PRIOPĆENJA)«.
Članak 8. mijenja se i glasi:
»Korištenje elektroničke pošte u svrhu slanja neželjene elektroničke
komunikacije (netraženoga komercijalnog priopćenja) dopušteno je samo uz
prethodni pristanak osobe kojoj je takva vrsta komunikacije namijenjena, a u
skladu sa zakonom kojim se uređuje područje telekomunikacija (elektroničkih
komunikacija).«

Članak 5.

U članku 9. stavku 4. podstavku 3. iza riječi: »uzdržavanju« stavlja se zarez i
dodaju riječi: »ugovore o dosmrtnom uzdržavanju«.
Podstavak 7. briše se.

Članak 6.

U članku 12. stavku 3. riječ: »izričito« briše se.

Članak 7.

U članku 14. stavku 2. riječ: »izričito« briše se.

Članak 8.

Naslov poglavlja IV. mijenja se i glasi:

»ODGOVORNOST DAVATELJA USLUGA INFORMACIJSKOG DRUŠTVA – POSREDNIKA«

Članak 9.

U članku 18. stavku 1. podstavku 1. iza zareza dodaju se riječi: »kao i o
sudskim postupcima vezanim za naknadu štete koja bi proizlazila iz nedopuštenog
djelovanja korisnika ili sadržaja pohranjenih podataka i ako nije bio niti mogao
biti upoznat sa činjenicama ili okolnostima iz kojih bi nedopuštena aktivnost
korisnika bila očigledna,«.
U podstavku 2. iza riječi: »saznao« dodaju se riječi: »ili postao svjestan«.

Članak 10.

U članku 19. stavku 1. podstavku 2. iza riječi: »saznao«, dodaju se riječi: »ili
postao svjestan«.

Članak 11.

U članku 21. stavku 2. iza riječi: »mora« dodaju se riječi: »odmah po saznanju«.

Članak 12.

Naslov poglavlja V. mijenja se i glasi: »PROVOĐENJE ZAKONA«.

Članak 13.

Iza naslova poglavlja V. dodaje se naslov i članak 21.a koji glase:

»DJELOKRUG NADLEŽNOG TIJELA

*Članak 21.a*

(1) Nadležno tijelo obavlja funkciju tijela za vezu, funkciju međunarodne
suradnje i obavještavanja te poticajne, savjetodavne i ostale poslove utvrđene
ovim Zakonom.
(2) Nadležno tijelo najmanje za svake tri godine izrađuje izvješće o ugovorima
koje nije moguće sklopiti u elektroničkom obliku s obrazloženjem razloga i
dostavlja ga Vladi Republike Hrvatske i Europskoj komisiji.
(3) Nadležno tijelo određuje jedno ili više tijela za vezu i dostavlja njihove
kontakt-podatke državama članicama i Europskoj komisiji. Tijelo za vezu surađuje
s tijelima za vezu drugih država članica i Europskom komisijom te mora biti
stalno dostupno putem elektroničkih sredstava.
(4) Tijelo za vezu iz stavka 3. ovoga članka osigurava:
– opće informacije o ugovornim pravima i obvezama te o postupcima za pritužbu i
druga pravna sredstva, uključujući moguće stvarne posljedice pokretanja
postupka,
– sve potrebne informacije koje se tiču tijela, udruženja i organizacija
zaduženih za davanje daljnjih informacija ili praktične pomoći,
– pomoć i podatke koje zahtijevaju druge države članice ili Europska komisija
putem elektroničkih sredstava.
(5) Nadležno tijelo potiče izradu kodeksa ponašanja za trgovačka i profesionalna
udruženja te udruženja potrošača, kodeksa ponašanja u svezi sa zaštitom
maloljetnika, zaštitom prava osoba s invaliditetom i zaštitom ljudskog
dostojanstva te prati njihovo provođenje. Nadležno tijelo osigurava dostupnost
kodeksa ponašanja u elektroničkom obliku u skladu sa zakonom koji uređuje pravo
na pristup informacijama koje posjeduju, raspolažu ili nadziru tijela javne
vlasti, uređuje pristup informacijama od javnog značaja, prati njihov utjecaj na
praksu, navike i običaje u vezi s elektroničkim poslovanjem. O pripremi
prijedloga kodeksa ponašanja nadležno tijelo obavještava Europsku komisiju.
(6) Nadležno tijelo o zaprimljenim pravomoćnim odlukama suda i upravnih tijela
odnosno o zaprimljenim odlukama arbitraže te o praksi, običajima i navikama u
vezi s elektroničkim poslovanjem i uslugama informacijskog društva obavještava
Europsku komisiju te ih objavljuje na svojim web-stranicama u skladu sa zakonom
koji uređuje pravo na pristup informacijama.«

Članak 14.

Iza članka 22. dodaju se naslovi i članci 22.a, 22.b i 22.c koji glase:

»SUDSKA ZAŠTITA

*Članak 22.a*

(1) Onaj tko smatra da davatelj usluga krši neko njegovo pravo, može podnijeti
tužbu nadležnom sudu u skladu sa zakonom.
(2) Na zahtjev tužitelja sud može odrediti javnu objavu odluke o trošku
tuženika.
(3) Sud pravomoćne odluke dostavlja nadležnom tijelu.

PRIVREMENE MJERE

*Članak 22. b*

(1) Onaj tko smatra da davatelj usluga krši neko njegovo pravo, može nadležnom
sudu podnijeti zahtjev za određivanje privremene mjere. Ako ovim Zakonom nije
propisano drugačije, u postupku za određivanje privremene mjere primjenjuju se
odredbe zakona koji uređuju pitanja ovrhe i osiguranja.
(2) Sud može privremenom mjerom:
– zabraniti radnje ili postupke koji mogu dovesti do kršenja prava ili nastavak
već započetih kršenja,
– ograničiti pružanje usluga informacijskog društva na način da naredi davatelju
usluga da ukloni ili onemogući pristup podacima.
(3) Sud može odrediti privremenu mjeru i bez saslušanja suprotne strane ako
podnositelj zahtjeva dokaže vjerojatnim da bi odgađanje određivanja privremene
mjere onemogućilo postizanje njezinog cilja ili uzrokovalo teško nadoknadivu
štetu podnositelju.
(4) Postupak za određivanje privremene mjere u slučaju iz stavka 1. ovoga članka
je hitan.

IZVANSUDSKO RJEŠAVANJE SPOROVA

*Članak 22.c*

(1) Davatelj usluga i primatelj usluga za rješavanje međusobnih sporova mogu
ugovoriti provedbu postupka arbitraže, odnosno mirenja.
(2) Za postupak pred arbitražom, odnosno pred izmiriteljem primjenjuju se
odredbe zakona koji uređuju te postupke.
(3) Na zahtjev tužitelja arbitraža može odrediti javnu objavu odluke o trošku
tuženika.
(4) Arbitraža dostavlja odluke nadležnom tijelu, u skladu sa zakonom koji
regulira arbitražne postupke, te ga obavještava i o praksi, običajima i navikama
u svezi s elektroničkim poslovanjem.«

Članak 15.

Članak 24. briše se.

Članak 16.

(1) Odredba članka 4. stavka 2. podstavka 8. Zakona o elektroničkoj trgovini
(»Narodne novine«, br. 173/03.) prestaje važiti 31. prosinca 2008.
(2) Ovaj Zakon stupa na snagu osmoga dana od dana objave u »Narodnim novinama«,
osim odredaba članaka 4., 5.a i 21.a ovoga Zakona koje stupaju na snagu danom
prijama Republike Hrvatske u Europsku uniju.

Klasa: 330-01/08-01/03
Zagreb, 30. svibnja 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Zakon, NN 67/2008-2228
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)